
LUKU I


Marraskuinen yö oli ollut kylmä. Sirkka-tädin aviomiehen Espoon Leppävaaraan rakentaman tilavan omakotitalon etupihalla sijaitsevalle uima-altaalle oli muodostunut jääpeite. Vielä edellisenä iltana olimme siellä polskutelleet serkkujeni kanssa. Toki vesi oli ollut kylmää, mutta kun sinne innoissaan saunasta käsin ponkaisi, se oli virkistävää. Ainahan se oli hauskaa kaksitoistavuotiaalle pojalle, kun pääsi altaaseen uimaan ja leikkimään serkkujen kanssa. Ja eihän siellä viihdytty kauaa, kun jo saunan hemmotteleva löyly kutsui takaisin lämpimään syleilyyn.


Nyt tuo allas muistutti enemmän luistelurataa pinnan kiiltäessä pihavalon loisteessa. Kylmyys iski vasten kasvoja ja keho suorastaan värähteli, kun astuimme ulos aamuvarhain kevyessä vaatetuksessa. Tuon aamun kirpeä kylmyys jäisi meille viimeiseksi pitkään aikaan, ja kaukaiseksi muistoksi vain, elämän jatkuessa toisella puolella maapalloa, Australiassa. Kipakan pakkasaamun tuoma kylmyyden tunne jäi kuitenkin taka-alalle, sillä sisimmässäni velloi vielä sitäkin voimakkaampi tunne. Jännitys.


Se päivä, kun perheemme lähtisi suureen maailmaan oli koittanut. Vain mielikuvitus oli rajana sille mitä saattoi odottaa kenguruiden maassa eteläisellä pallonpuoliskolla. Olin kyllä saanut kerättyä jo paljolti tietoa tuosta eksoottisesta maasta. Olihan televisiosarjaa nimeltä ”Skippy” seurattu jo pitkään. Eihän siitä toki kovin selkeää kuvaa Australian arjesta saanut, mutta ainakin siitä muodostui käsitys luonnon erilaisuudesta suomen pelto- ja metsämaisemiin verrattuna. Ja olihan tuo tunnettu laulu ”katso kenguru loikkaa” Monica Aspelundin ja Four Catsin esittämänä soinut useasti radiossa 60-luvulla. Alkuperäinen versio oli australialaisen säveltäjän Rolf Harrisin laulama ”Tie Me Kangaroo Down, Sport”, joka sekin oli televisiossa näytetty, nuoren tummatukkaisen hymyilevän partasuun esittämänä. Kengurut ja Australia. Siinä kaksitoistavuotiaan pojan näkökulmasta kaikki se oleellinen.


Sanotaan, että matkailu avartaa. Entä sitten täysi elämän muutos teini-iän portaalla olevalle pojalle, joka muuttaa pienestä alle kolmensadan asukkaan Turkian kylästä maailmalle? Matkaan oli valmistauduttu pitkään, sillä olihan se ollut tiedossa jo keväästä lähtien. Suomesta mukaan otettavat tavarat oli pakattu kolmeen puulaatikkoon, jotka lähetettiin maailman toiselle puolelle laivalla. Ne saapuisivat perille, vasta viikkojen jälkeen. Vanhempani olivat kesästä lähtien, pikkuhiljaa myynet kaiken irtaimiston, jonka myytyä saivat. Loput tavarat kasattiin Turkian koulun pihalle, josta kyläläiset voisivat sieltä kaiken haluamansa ottaa.


Niin päättyi Sippolan kunnassa syntyneen pojan elämä Turkian kylässä, missä hän oli koko siihenastisen elämänsä elänyt. Piiri oli ollut pieni, vaikka se olikin kasvanut puolisentoista vuotta aiemmin, kun olin aloittanut oppikoulun Inkeroisten taajamassa. Pieni kolmenkymmenen oppilaan kyläkoulu oli muuttunut viidensadan oppilaan yhteiskouluun. Nyt edessä oli kuitenkin vielä suurempi muutos. Kertaheitolla uuteen kulttuuriin, miettimättä sen enempää mitä taakseen jättää. Kuten Jouko ja Kosti vuoden 1968 hitissään lauloivat; ”Kun päättyy tää, muisto vain jää.”


Nuo lapsuuden muistot jäisivät kauas taakse, niin matkassa kuin ajassakin.


Niin ihmeelliset ovat aivojen muistilokerot. Lieneekö syynä jännitys, vai aamun aikainen herätys, mutta syvälle muistin kätköihin on jäänyt lentomatka Helsingistä Lontooseen. Samoin oli unholaan jäänyt lähtö Turkialta, ja viimeiset päivät Suomenmaassa serkkujeni luona Leppävaarassa. Vai oliko syynä se, että psyyke suojeli mieltä siltä ikävältä, kun lapsuuden ystävät jäivät muistoiksi vain. Viimeinen selkeä muistikuva suomesta on tuo uima-altaan jäinen pinta varhaisaamuna marraskuun 10. päivä vuonna 1968.


Yleisradion uutisarkistot kuitenkin paljastavat, että tuona päivänä suomesta lähti lentäen suurin yksittäinen siirtolaisryhmä kohti eteläistä pallonpuoliskoa. Ryhmän lähtö oli ylittänyt uutiskynnyksen ja siitä kerrottiin Ylen uutisissa kyseisen päivän iltana. Toki suuria ryhmiä oli jo aiemmin laivalla Australiaan muuttaneet, kuuden viikon matkan taittaen valtamerien aallokoissa. Olipa yksi laiva jopa ajanut karille Sydneyn edustalla. Kaikki matkustajat selvisivät hengissä, eikä henkilövahinkoja aiheutunut, mutta sinne jäi monen maahan muuttajan vähäiset tavarat meren pohjaan.


Helsingin Sanomat olivat myös tapahtuman noteeranneet. Lehden HS 50 palstalla oli sunnuntaina 11.11.2018 juttu viidenkymmenen vuoden takaa, 11.11.1968 päivätyllä uutisotsikolla: ”Vuoden suurin siirtolaisryhmä lähti Australiaan.”


Juttu jatkui: ”Vuoden suurin suomalainen siirtolaisryhmä lähti sunnuntaiaamuna lentokoneella Australiaan. Matkalle lähtijöitä oli kaikkiaan 163.Australian hallituksen tiedotustoimiston virkailija Neil McCann kertoi, että tänä vuonna on marraskuuhun mennessä Suomesta siirtynyt yhteensä 1331 ihmistä asumaan Australiaan. Elokuun ja lokakuun välisenä aikana on siirtolaisia ollut 603, joista elokuun osaksi jää 293, syyskuussa lähti 148 ja lokakuussa 162. McCannin mukaan Australiaan suuntautuva siirtolaisliike on kasvamassa entisestään.”


Finnairin lentohistorian tutkinta antaa aihetta uskoa, että Helsinki-Vantaan lentokentältä lähti marraskuisena aamuna kaksi lentoa kohti Lontoota. Konetyyppi oli mitä ilmeisemmin Finnair Sud SE 210 Caravelle 10B. Veljeni Olavin muistikuvan mukaan, konetyyppi oli Super Caravelle, jonka keulassa luki ”Paavo Nurmi”. Voidaanko siis tulkita, että poistuimme synnyinmaastamme lentävän suomalaisen kyydissä.


Kahden tunnin aikaeron takia saavuimme Lontooseen aamupäivällä paikallista aikaa. Jatkolento kohti Australiaa lähtisi vasta iltapäivällä, joten innokkaat matkaajat siirrettiin lentokenttähotelliin lepäämään ennen pitkää ja raskasta lentomatkaa. Siihen asti, kun hotelliin saavuttiin, muistikuvani ovat tyhjät, mutta siitä eteenpäin sitäkin selkeämmät. Toki muistia virkistävät valokuvat ja vanhat kaitafilmit.


Kun suomalainen nuori mies lähtee maailmalle, hän lähtee tyylillä. Saapuessamme Lontoon Heathrown lentokenttähotelliin, Centre Airport Hotel, minulla oli päällä kauluspaita, villaneule ja kaulassa kravatti. Olavilla oli päällä pikkutakki, Kaarinalla hame ja neuletakki, isällä puku, ja äidillä jakkupuku. Näissä pukeissa Nurmisen perhe asteli lontoolaiseen hotelliin. Hotellihuone, jossa oli kaksi sänkyä, oli melko ahdas viiden hengen perheelle, mutta kyllähän sielläkin aika jotenkin kului maailman karttaa ja tulevaa lentoreittiä ihmetellen.


Muutaman tunnin odottelun jälkeen meidät haettiin lentokenttähotellista bussilla ja vietiin lentokentälle. Jännittävä lentomatka odotti meitä. Mutta vielä se antoi meitä muutaman tunnin pitää jännityksessä, perhosten temmeltäessä vatsanpohjassa. Koneeseen oli tullut tekninen vika ja jouduimme odottamaan lentokentällä vielä ylimääräiset kuusi tuntia. Odottelu osoittautui tuskalliseksi aktiiviselle ja energiselle kaksitoistavuotiaalle pojalle. Aivan kuin perhoset vatsassa eivät olisi riittäneet, nyt tuntui olevan muurahaisia housuissa. Sen verran vaikeaa oli pysyä housuissaan. Oliko mikään pitkäveteisempää kuin muutaman tunnin odottelu lentokentän aulassa? Milloin pääsisimme matkaan, jota olimme niin pitkään odottaneet? En varmasti ollut ainoa, jonka odottelu teki levottomaksi.


Myöhään sunnuntai-iltana Australian kansallisen lentoyhtiön Qantas:in Boeing 707 “flying kangaroo”, lentävä kenguru, oli valmis lähtemään Lontoon Heathrown:n lentokentältä matkalle toiselle puolelle maailmaa. Matkaan lähti Nurmisen perhe. Nyt se oli menoa. Ja paluuta ei olisi vähään aikaan. Kun kone oli lastattu ja kaikki matkustajat turvavöissään omilla paikoillaan, se työnnettiin hitaasti pois portilta. Koneen moottorit käynnistyivät, ja hiljakseen se mateli kohti kiitorataa. Käännyttyään kiitoradalle, se odotteli siellä hetken omaa vuoroaan, kunnes lupa lähtöön annettiin. Neljä Pratt & Whitney:n turbomoottoria mylvi ja jylisi saattaen seiska-nolla-seiskan liikkeelle. Tunsin jännitystä vatsanpohjassani. Perhosetkin olivat ilmeisesti jähmettyneet jännityksestä paikoilleen. Vauhti kiihtyi ensin hitaasti, mutta moottoreiden voiman saattamana yhä nopeammin ja nopeammin. Lentokone tärisi hivenen tuntiessaan jokaisen asfalttipintaan muodostuneen epätasaisuuden. Värinä muuttui hetken päästä painottomuuden tunteeseen, kun ensin eturenkaat, ja sitten päärenkaat nousivat kiitoradan pinnasta. Olimme ilmassa. Mikä tunne! Veljeni, Olavi, voi pahoin, mutta minä sen sijaan olin aivan tohkeissani. Nautin suunnattomasti tuosta keveyden tunteesta. Rakkaus lentämiseen oli syttynyt.


Suuri lentokone oli likimain täynnä matkustajia. Kaksi Finnairin lennolla Lontooseen saapunutta ryhmää oli nyt kerätty yhteen koneeseen. Suomalaisia siirtolaisia, jotka rohkeasti lensivät kohti uutta elämää. Positiivisia ja innokkaita, mutta epätietoisia siitä, mitä tulevaisuus toisi tullessaan.


Ensimmäinen välilasku tehtiin Bahrainiin, jonne saavuimme aikaisin aamulla, kuuden tunnin ilmalennon jälkeen. Aurinko oli nousemassa itäisessä horisontissa Persian lahden yllä, kun teimme lähestymislaskua Manaman kaupungin yli. Lentokenttä näytti olevan keskellä ei mitään, ja ympäröivä alue näytti karulta kuin aavikko. Ja aavikkoahan se oli. Maasto oli tasaista, eikä yhtään mäen nyppylää näkynyt missään. Olimme välilaskun ajan ulkona varjojen alla. Meille tarjoiltiin taateli- ja hedelmäkakkua ja virvokkeita. Lentokentän kiitoradan reuna-alueella aasi veti perässään kärryä, jolla istui vanha mies turbaanipäähineessään ja valkoisessa kaftaanissaan.


Lyhyen välitankkauksen jälkeen matka jatkui kohti itää, ja seuraava välilasku tehtiin jo kolmen tunnin lennon jälkeen Karachissa, Pakistanissa, Arabian meren pohjoisrannikolla. Kuten Bahrainissakin, jouduimme poistumaan lentokoneesta, tällä kertaa terminaalirakennukseen, tankkauksen ajaksi. Astuessamme portaita alas lentokoneesta keskipäivän kuuma ilma iski vasten kasvoja. Lämpötila oli varmasti pitkälti päälle kolmekymmentä astetta. En ollut näin kuumaa ilmaa kokenut edes Espanjan lomamatkallamme kesällä 1967. Kaikki oli uutta ja ihmeellistä. Maisemat. Ilmasto. Lentäminen. Matkailu avartaa. Ja matkailu oli minusta kivaa. Olin kaikesta näkemästäni ja kokemastani innoissani. Hypin ja pompin innosta kuin kenguru konsanaan. Äidin piti jälleen kerran rahoitella vilkasta poikaansa, tutuksi tulleilla sanoilla. ”Käyttäydy ihmisiksi. Pidä pienempää ääntä. Älä häiritse muita ihmisiä.”


Ja matka jatkui. Lentävä kenguru nousi taas ilmaan ja korkeuksiin. Kasvot liimattuna lentokoneen ikkunaan, katselin, kuinka maanpinta loittoni lentokoneen noustessa aina ylemmäs ja ylemmäs. Maanteillä kulkevat autot, ja teiden välissä olevat asuinalueet ja rakennukset pienenivät mitä korkeammalle nousimme. Se näytti niin hauskalta. Autot olivat kuin leikkiautoja. Kaikki näytti niin pieneltä korkealta katsottuna.


Boeing 707 lentokoneen matkustamo oli jaettu kahteen osaan keskikäytävällä. Istuimia oli kolme vierekkäin molemmin puolin käytävää. Koska perheessämme oli viisi jäsentä, saimme käyttöömme kaksi peräkkäistä penkkiriviä matkustamon vasemmalta puolelta. Se mahdollisti meille kaksi ikkunapaikkaa. Minun ei tarvinnut edes kinuta päästä ikkunapaikalle. Olavi ja Kaarina eivät siitä niin välittäneet, joten sain koko matkan nauttia maisemien katselusta. Se oli mahtavaa, etenkin nyt, kun lensimme päiväsaikaan. Katselin ikkunasta, kun lensimme yli Indus-joen vihertävän jokilaakson, ja Pakistanin ja Intian kuivahkon nä-köiset alangot. Vasemmalla puolella nousi Himalajan vuoristo korkeuksiin piirtyen vasten taivaanrannan horisonttia. Näkymä oli suurenmoinen. Valtava vuoristolinja näytti jylhältä. Maantiedon tunnilta oli jäänyt mieleen Himalajan vuoristo ja sen korkein huippu, Mount Everest, joko nousi 8848 metrin korkeuteen. Olin haltioitunut kaikesta näkemästäni.


Seuraava ja viimeinen välilasku oli Singaporessa, mihin saavuimme yön pimeydessä. Taas kerran koko konkkaronkka ulos koneesta terminaaliin. Lämmin kostea ilma hiveli ihoa. Ilma oli tukahduttavan kostea. Kuin huonosti lämmitetty sauna. Vaikka kello lähenteli keskiyötä, lämpötila oli kolmenkymmenen asteen paikkeilla. Ei se lämpötila mitään, mutta tuo kosteus. Monelle tuli yllätyksenä miten epämukava suomessa niin suosituksi tullut nailonpaita oli. Kosteassa ilmassa ihohuokosten erittäessä hikeä, paita tarttui epämukavasti ihoon kiinni.


Välitankkauksen jälkeen rähjäisen näköiset suomalaiset maailmanmatkaajat nousivat takaisin koneeseen kuin zombit. Taisi ruveta matkaväsymys painamaan. Olihan siitä kulunut jo kolmekymmentäneljä tuntia, kun olimme Helsinki-Vantaan lentokentältä matkaan lähteneet. Viimeinen siivu lennettiin yöaikaan, joten ei ollut minullakaan paljon nähtävää lentokoneen ikkunasta. Siinä oli hyvä vaihe yrittää nukkua, kuten näytti tekevän moni muukin. Ei siinä kuitenkaan kovin moneksi tunniksi ehtinyt silmiä sulkea, kun jo uusi aamu alkoi sarastaa Australian mantereen yllä.


Kaikki oli niin kiehtovaa, että en malttanut enää nukkua, vaan jälleen nenä kiinni ikkunassa katselin alla olevaa maisemaa, joka oli nyt tyystin muuttunut. Aurinko nousi itäisessä horisontissa antaen valoa Australian punertavan keltaisen kuultavalle aavikolle, jonka yli lensimme. Kuivat jokisuistot ja suolajärvet erottuivat tasaisessa maastossa. Edetessämme kaakkoon kohti päämääräämme, karun näköinen autiomaa muuttui ensin ruskean keltaiseksi alangoksi, ja sitten vehreämmäksi, kun maastoa peitti tummanvihreä eukalyptus metsä. Lensimme yli Great Dividing Range vuoriston, joka kulki Australian itärannikon suuntaisesti ollen yli kolme tuhatta kilometriä pitkä vuoristoketju. Wikipedian mukaan se on maailman viidenneksi pisin sellainen.


Koko matka oli olut jännittävää. Niin paljon uutta nähtävää, ja ensimmäinen kokemus lentomatkustamisesta oli erityisen kiehtovaa. Olin jo nyt nähnyt paljon suurta maailmaa. Toki vain ilmasta käsin. Nyt jo tutuksi tullut lentävä kenguru lähestyi Sydneyn lentokenttää. Lentokone aloitti laskeutumisen kohti lopullista päämäärää. Lähestyimme lentokenttää lännestä päin, ja allamme näkyi Sydneyn valtavan laaja esikaupunkialue. Sydney oli suurkaupunki, ja vuonna 1968 siellä oli noin 2,7 miljoonaa asukasta. Koneen laskeuduttua alemmas, kadut ja niiden varrella olevat omakotitalot erottuivat selkeästi. Katuja ja taloja näkyi kaikkialla, niin laajalti kun vain katse ylsi. Useassa talossa oli uima-allas takapihalla. Ai että, mitä minulla oli odotettavissa. Tulisimmeko mekin asumaan tuollaisessa hienossa omakotitalossa, jossa oli oma uima-allas. Olisihan se aivan mahtavaa verrattuna Turkian kyläkoulun opettajan asuntolaan, jossa olin siihenastisen elämäni asunut. Muutaman minuutin kuluttua lentokone laskeutui Kingsford-Smith lentokentälle. Olimme saapuneet Australiaan. Land down under.









LUKU II


Kingsford-Smith lentokenttä sijaitsi Sydneyn eteläpuolella Botany Bay nimisen lahden pohjoisrannalla Mascot nimisessä kaupunginosassa. Kiitorata oli rakennettu lahden päälle, ja saapuvat lennot laskeutuivat lahden ylitse. Botany Bay oli historiallinen maamerkki Australialaisille. Botany Bayn etelärannalla lahden suuaukon laitamilla sijaitsi paikka, jonne Australian löytänyt tutkimusmatkailija James Cook oli ensimmäisen kerran astunut Australian mantereelle vuonna 1770. Nyt liki kaksi vuosisataa myöhemmin Australian maan kamaralle astui Nurmisen perhe.


Matka oli ollut uuvuttavan pitkä. Saavuimme Sydneyyn aamupäivällä marraskuun 12. päivä. Olimme lähteneet matkaan Helsingistä neljäkymmentäkaksi tuntia aiemmin. Yöunet olivat lentomatkan aikana jääneet vähiin ja olimme rättiväsyneitä. Niin näytti olevan kanssamatkustajammekin. Suomalaisten kalpean väsyneitä kasvoja toinen toistaan seuraten, mutta se ei heijastunut muutoin heidän olemuksessaan. Uskon, että kaikki, niin kuin minäkin, olivat innoissaan siitä mitä odottaa eteläisen pallonpuoliskon auringon alla. Olihan kaikki tulleet tänne vapaaehtoisesti haaveenaan parempi tulevaisuus. Paitsi ehkä Olavi, joka ei alun perinkään ollut halukas muuttamaan pois suomesta jättäen entiset kaverinsa taakseen.


Muodollisuudet lentokentällä sujuivat suhteellisen nopeasti, ja pääsimme odottamaan matkatavaroitamme. Niissä viidessä matkalaukussa, jotka hihnalle ilmestyivät, oli kaikki meidän sen hetkinen omaisuus. Niillä piti alkuun pärjätä. Matkatavaroiden noutamisen jälkeen meidät opastettiin ulos terminaalista, ja odottaviin busseihin. Pian pääsisimme lepäämään uudessa kotimaassamme. Tuo kuulosti jännittävältä. Uusi kotimaa. Mutta voisiko suomea niin vain unohtaa?


Australian aurinko helli uusia maahan muuttajia. Lämmin ilma hiveli ihoani, kun kävelimme ulos terminaalirakennuksesta auringon paisteeseen. Aamupäivän kirkkaus oli niin voimakas, että silmiä piti siristellä. Mutta tuo lämpö. Se oli kuin kaunis hellepäivä suomen kesässä. Olimmehan saapuneet kesämaahan, ja vieläpä eteläisen pallonpuoliskon kesän kynnyksellä. Väsymys ei minua paljon painanut, kun innoissani riensin bussille oppaiden perässä. ”Alä juokse, rauhoitu”, kuului äidin sanat toppuutelleen vilkkaan innokasta kuopustaan.


Busseja odotti lukuisa määrä, ja meidät ohjattiin bussiin, joka veisi meidät vastaanottokeskukseen, siirtolaishostelliin Unanderraan. Siinä vielä odoteltiin tovi, ennen kuin pääsimme matkaan. Ja kuumuus. Se tuntui vielä pahemmalta paikallaan seisovassa bussissa. Ja vaikka ikkunat olivat auki, niin ilma ei kiertänyt. Bussiin asteli kaikkiaan kolmisenkymmentä uutta suomalaista siirtolaista. Nelihenkisen perheen kolmevuotias poika ja kaksivuotias tyttö kinusivat mehua tunkkaisessa bussissa. Nyt vain heidän vanhemmillaan ei ollut mitään juotavaa jäljellä, eikä ollut muillakaan kanssamatkustajilla. Jano, sen sijaan, oli kaikilla.


Ihmiset bussissa, aikuiset ja lapset, suomalaiset siirtolaiset, olivat vieraita toisilleen. Vielä tässä vaiheessa. Mutta pian he tutustuisivat toisiinsa, kuten myös jo Australiaan asettautuneisiin kansalaisiinsa, ja muodostaisivat sekalaisen seurakunnan, joka vaalii yhteisiä perinteitä. Kaikilla samankaltainen syy Australian muuttoon. Aloittaa uusi elämänvaihe. Aloittaa puhtaalta pöydältä. Uusi alku. Kaikki samalla tavalla sitoutuneita uuteen elämään uudessa maassa. Kaikki olivat tehneet lupauksen palvella uutta maata vähintään kaksi vuotta. Se oli ehtona kelpoisuuteen siirtolaiseksi Australian maahanmuutto hankkeessa, jossa Australian valtio maksoi matkat uusille tulokkaille. Jos poistuit maasta ennen tuota kahden vuoden aikamäärettä, jouduit korvaamaan matkasta aiheutuneet kustannukset Australian valtiolle. Kaksi vuotta vähintään. Se oli minullakin tiedossa. Että, ainakin kaksi vuotta täällä asuttaisiin. Se ei kuitenkaan tuntunut niin lopulliselta.


Tässä vaiheessa, ennen kuin bussi lopulta lähti liikkeelle, odotus tuntui ikuisuudelta. Mutta vihdoin olimme matkalla Unanderran hostelliin, joka sijaitsi Wollongongin kaupungissa. Sen enempää emme hostellista tai paikkakunnasta tienneet. Emme edes sitä, kuinka kauan bussimatka sinne kestäisi. Bussi kulki valtatietä nimeltä Princess Highway, Sydneyn eteläosan esikaupunkialueen läpi. Istuin taas nenä kiinni ikkunassa, ja tein tarkkaavaisia havaintoja. Luin liikenneopasteista eriskummallisia paikallisia paikannimiä: Brighton-Le-Sands, Kogarah Bay, Blakehurst, Sylvania Waters, Kirrawee, ja Loftus, joka sijaitsi The Royal National Park:in, kuninkaallisen luonnonpuiston, laitamilla.


Katujen varsilla oli kauppoja, liikekiinteistöjä, ja omakotitaloja. Hienoja omakotitaloja. Sellaisia, joita jo lentokoneesta käsin ihailin. Yleisen katukuvan muodosti kaksikaistainen tie, jonka reunassa oli betonireunus, ja sen takana kapea suikale nurmikkoa. Nurmikaistaleen toisella puolella oli betoninen vajaan metrin levyinen jalkakäytävä, ja sen takana liikekiinteistöt ja aidatut piha-alueet. Betonipintaiset liittymät johtivat talojen pihoihin ja autokatoksiin. Talojen pihoissa kukoisti vihreä, hyvin hoidettu nurmikko, vihreitä pensaita sekä eukalyptus- ja palmupuita. Kukkapenkeissä eriväriset kukinnot loistivat hehkeydellään. Jacaranda puut olivat kukassa, ja ne hehkuivat lilan värisenä auringon loisteessa.


Tuo näkymä muuttui radikaalisti matkan edetessä ohi Engadinen ja Heathcoten lähestyessämme Waterfallia jättäen taaksemme Sydneyn eteläiset asuinalueet. Pääsimme todistamaan Australian pensas- ja metsäpalon armottoman tuhon. Olimme pari viikkoa aiemmin suomen uutisissa kuulleet suurista metsäpaloista Sydneyn eteläpuolella. Nyt näimme tuon luonnonkatastrofin aiheuttaman hävityksen. Bussiin laskeutui synkkä hiljaisuus, kun kaikki katselivat epäuskoisina ympärilleen. Molemmin puolin valtatietä, eukalyptus metsä oli palanut karrelle. Jäljellä oli vain mustanharmaaksi palaneet puun rungot ja niiden oksat. Kaikki puiden lehdet, kuten myös aluskasvillisuus oli täysin tuhoutunut. Maa oli harmaan tuhkan peitossa. Näkymä oli synkän epätodellinen. Luonto näytti täysin kuolleelta, mustana ja harmaana kuvana. Eniten minua huoletti kenguruiden ja koaloiden kohtalo. Miten ne olivat selvinneet tästä tuhosta. Miten elämä jatkuisi? Miten elämä jatkuisi uusille siirtolasille? Entinen elämä oli nyt suomessa kuollut, ja uusi elämä alkamassa uudessa kotimaassa. Mutta samaan tapaan kuin ihmisten elämä, tuo eukalyptus metsä lähtisi uudelleen eloon, aloittaen uuden kukoistuksen.


Sama tuhoutunut kuva jatkui usean kilometrin verran, kunnes sivuutimme Warefallin ja lähestyimme paikkakuntaa nimellä Helensburg, joka sijaitsi Woronora ylätasangolla. Siellä maisema muuttui normaaliksi kuivaksi eukalyptus metsäksi. Tämä oli ensimmäinen kosketuksemme Australian maaperään, joka koostui pääosin hiekkakivestä, joka ei näyttänyt kovinkaan hedelmälliseltä. Australian metsissä ei ollut suomessa esiintyvää humuskerrosta, joka mahdollisti rehevän aluskasvillisuuden. Natiivi Australian kasvisto oli täysin erilainen pohjoiseurooppalaiseen verrattuna.


Kun jatkoimme Helensburgista kohti Bulli Topsia maasto muuttui kumpuilevaksi. Mount Ousleyn jälkeen, kun aloimme laskeutua tasangolta kohti rantaa Mount Ousley Roadia pitkin, muuttui maasto vieläkin jyrkemmäksi ja vuoristomaiseksi. Laskeutuessamme jyrkkää mäkeä alaspäin, Wollongong esikaupunkialueineen avautui edessämme. Näkymä oli upea. Bumerangin muotoiset hiekkarannat hivelivät taivaanrantaan ulottuvaa sinistä valtamerta. Kaupunki levittäytyi tasangolle rantojen ja vuoriston väliin. Huikeaa. Kun laskeuduimme tasangolle Mount Pleasantin kautta, kuljimme Wollongongin esikaupunkialueiden Keiravillen, Mangertonin ja Fig Treen läpi Unanderraan. Saavuimme siirtolaishostelliin, josta tuli kotimme seuraaviksi kuukausiksi.


Wollongong oli kiehtova paikkakunta kaksitoistavuotiaalle pienestä Turkian kylästä lähtöisin olevalle maaseudun pojalle. Se oli Australian yhdeksänneksi suurin kaupunki, ja kolmanneksi suurin New South Walesin osavaltiossa Sydneyn ja Newcastlen jälkeen. Se sijaitsi kahdeksankymmentäviisi kilometriä Sydneystä etelään kapealla alatasangolla Tyynen Valtameren ja meren suuntaisesti kulkevan vuoristoketjun välissä. Maisemat poikkesivat suuresti siitä suomen pelto- ja metsämaisemasta mihin olin tottunut. Kymenlaakson maaseutu oli alavaa, mutta Wollongongia ympäröi tuo mahtava, rosoinen vuoristo, joka näytti suojelevan alangon laajaa esikaupunkialuetta. Kaupunkia ympäröivällä vuoristoketjulla, jonka nimi on Illawarra jyrkänne, on kaksi tunnettua huippua. Niiden nimet ovat Mount Keira ja Mount Kembla, ja ne kohoavat 464 ja 534 metriä meren pinnan yläpuolelle. Ne ovat näyttäviä patsaita Wollongongin alueen alangolta katsottuna. Mutta, se mistä ne ovat erityisen tunnettuja, ovat näköalapaikat vuorien huipulla, joista avautuu mahtava näköala alatasangolle hiekkarantoineen, ja rantoja hivelevään, turkoosin sinisyyttä heijastavaan Tyyneen Valtamereen.


Wollongongilla on pitkä historia kaivos- ja teollisuuskaupunkina. Port Kemblan esikaupungissa sijaitsee suuri rautaruukki, jonka seurauksena Wollongongilla oli selvästi erottuva monikulttuurinen väestö. Siirtolaisia tuotiin Wollongongiin Port Kemblan terästehtaan tarjoamilla työ mahdollisuuksilla. Työ sopi hyvin uusille siirtolaisille koska työtehtävät eivät vaatineet kielitaitoa. Monet heistä asettautuivat asumaan esikaupunkialueille kuten Cringillaan, Warrawongiin, ja Conistoniin. Vuonna 1968, kuusikymmentä prosenttia Australian Steel & Mining Companyn työntekijöistä Port Kemblassa olivat syntyneet ulkomailla, ja heitä oli seitsemästäkymmenestä eri maasta. Silloin kun me saavuimme Australiaan, Port Kemblan rautaruukki työllisti 17,000 ihmistä, ja se oli Australian suurin terästehdas. Koko Wollongongin esikaupunkialueen asukasmäärä oli kymmenen kertaa sen verran. Monet juuri suomesta saapuneet siirtolaiset aloittivat työt Port Kemblan rautaruukissa. Niin teki myös isäni.


Vuosien 1963 ja 1968 välisenä aikana Wollongongiin saapui noin 20,000 uutta siirtolaista. Siirtolaisvirran takia Australian hallitus ryhtyi toimittamaan väliaikaista hostellimajoitusta uusille maahan muuttajille. Tiesimme jo aikaa sitten ennen suomesta lähtöä, että tulisimme aluksi majoittumaan siirtolaishostelliin Australiassa. Mutta emme tienneet minne. Meillä ei ollut juurikaan mitään tietoa Unanderran hostellista, tai missä se sijaitsi. Olimme tietoisia Bonegillan hostellista Victorian osavaltiossa, ja oletimme joutuvamme sinne. Se oli Australian suurin hostelli ja se oli ensimmäinen sijoituspaikka monelle tulokkaalle, kuten myös useille suomalaisille. Sinne meidän kolme puulaatikkoa tavaroineenkin oli osoitettu. Sieltä ne pitkän kaavan kautta lopulta meille saapui, mutta vasta viikkojen kuluttua. Sinä aikana tapahtui pakon sanelema vieroitus nalleista, jotka olivat olleet minulle niin tärkeitä. Ehkä hyvä niin, johan minä reilun kolmen kuukauden päästä olisin teini-ikäinen. Kolmetoista, eli thirteen paikallisella kielellä.


Puolentoista tunnin bussimatkan jälkeen saavuimme lopulta Unanderraan alku iltapäivästä. Kun kolmekymmentä suomalaista saadaan samaan bussiin, niin hiljaista on. Vähän lasten kitinää aina välillä, mutta eipä paljon muuta. Ei puheen sorinaa. Aika moni näytti torkkuvan väsyttävän lentomatkan jälkeen. Hostellissa meidät rekisteröitiin uusina tulokkaina, ja meille osoitettiin asuintilat. Tilan määrä oli täysin kytketty perheen henkilömää-rään. Yksi huone kahta henkilöä kohden. Sinkuille yksi huone. Meitä oli viisi, joten saimme kolme huonetta. Unanderran uusi hostelli oli rakennettu 60-luvulla, parantaen asukkaiden asumisolosuhteita. Hostelli oli Five Islands Roadin varrella. Se koostui kahdeksasta parakkimaisesta asuinrakennuksesta, jonka lisäksi alueella oli ruokala ja ajanvieterakennus, hallintorakennus, kaksi pesulaa, huoltorakennus, ja kauppa. Piha-alueella oli leikkikenttä sekä kenttä pallopelejä varten.


Asuinhuoneet oli sijoitettu blokkeihin, kahteen neljän rivin asuinrakennukseen, joiden välissä kulki betoninen, katettu jalkakäytävä, joka johti ruokalaan ja vapaa-ajan alueelle. Jalkakäytävän luoteispuolella oli blokit A-D, ja kaakkoispuolella blokit E-H. Jokaisessa blokissa oli kaksikymmentä huonetta, kymmenen blokin molemmin puolin. Blokin etuosassa oli yhteiset sosiaalitilat, pesu- ja WC -tilat. Me saimme huoneet F blokista heti rakennuksen etupäästä läheltä sosiaalitiloja. Kaksi huonetta blokin kaakkoispuolelta ja yksi luoteispuolelta, muodostaen L-muotoisen huoneiston. Huoneet eivät olleet kovin suuria, ja niissä oli peruskalustus. Vuodesohva, sängyt, pöytä ja tuoleja. Huoneet oli yhdistetty väliovilla, sekä jokaisella huoneella oli ulko-ovi. Nykyajan mittapuulla mitattuna asunto oli karu ja vaatimaton. Oli kuitenkin suihkut, sisävessat ja juokseva vesi, vaikkakin yhteisissä tiloissa. Turkian kyläkoulun opettajan asunnossa ei edes tällaista luksusta ollut. Ulkohuussi, kantovesi kaivosta, ja sauna peseytymiselle. Tyypillistä suomen 60-luvun maalaiselämää.


Asuntoblokit olivat puurakenteisia ja niissä oli aaltopeltikatot. Peruspilareina oli muuratut pilarit ja niiden päällä puiset lattiarakenteet. Pituussuunnassa molemmin puolin rakennusta oli metrin levyinen käytävä, jota reunusti puinen pystyrimakaide, ja jonka ylle kattorakenteet ulottuivat. Seinien rungoissa oli kevyt puukoolaus, ulkopuolelta lautaverhoiltu, ja sisäpuolella oli ohut kovalevy. Sisäkatossa oli myös kovalevy, ja lattiapinnoitteena sypressilauta. Jokaisessa huoneessa oli ulkoseinän keskellä ulko-ovi, ja sen molemmin puolin noin metri kertaa metrin kokoiset ikkunat. Seinissä ei ollut mitään eristettä, ja koska ikkunalasit olivat ohuet, lämpöhukka asunnoissa oli valtava. Tämä selvisi meille ensimmäisenä talvena, kun huoneissa oli todella kylmä aamuisin. Kun aamuinen lämpötila oli pudonnut kahteentoista asteeseen sisällä, niin oli pakko hankkia lämmittimiä. Luulimme, että olimme muuttaneet kesämaahan, jossa on aina lämmin, mutta meillä ei koskaan ennen ollut niin kylmää sisätiloissa.


Jokaisen blokin yhteisissä sosiaalitiloissa oli fasiliteetit naisille ja miehille, sisältäen viisi WC-koppia, ja saman verran käsienpesualtaita ja suihkukoppeja. Ruokala oli suuri yhteistila kaikille hostellin asukkaille, ja siellä tarjoiltiin aamiainen, lounas, ja päivällinen. Ajanvieterakennus oli suuri hallitila, jossa järjestettiin erilaisia tilaisuuksia, sekä ajanvietettä lapsille. Näitä lasten leikkejä ohjasi mies nimeltä ”Skip”. Se ei varmaankaan ollut hänen oikea nimensä, mutta hän käytti nimeä sen takia, että kaikki lapset tiesivät Skippy-kengurun.


Olimme iloisia, että vihdoin viimein pääsimme omaan lukaaliimme lepäämään. Olosuhteet eivät olleet mitään luksusta, mutta välttävät tilapäiseen asumiseen. Ainakin oli katto pään päällä. Heti kun saimme matkatavaramme purettua, kävimme levolle. Se oli virhe. Unirytmi meni aivan sekaisin, kun kävimme nukkumaan iltapäivän aikana. Kesti viikon ennen kuin matkavä-symys hellitti ja saimme kiinni paikallisesta päivärytmistä. Niin kävi myös monelle muulle suomalaiselle tulijalle.


Unanderran hostelliin saapui kolmekymmentäkolme uutta suomalaista siirtolaista. Sitä minne muut samalla lennolla olleet suomalaiset vietiin, emme tienneet. Oli luonnollista, että tutustuimme toisiimme nopeasti. Olimmehan kaikki samassa veneessä, uudessa maassa, uudessa kulttuurissa, vajavaisella kielitaidolla. Suurin osa tulokkaista oli joko lapsiperheitä tai nuoria pareja, mutta löytyi joukosta myös pari sinkkua. Kinnusen perheessä oli kaksi poikaa, Ari ja Petri. Ari oli yksitoistavuotias, täyttäisi tammikuussa kaksitoista, eli minua hieman vajaan vuoden nuorempi. Petri oli kuusivuotias. Koska olimme lähes saman ikäisiä Arin kanssa, tuli meistä heti hyvät kaverit. Tuttavuus alkoi jo ensimmäisenä päivänä hostellissa. Muut suomalaiset lapset olivat kahdesta neljään vuotiaita, eli minua paljon nuorempia, joten Olavi, Kaarina, Ari, Petri ja minä muodostimme ryhmän, joka pyöri yhdessä. Olavi harvemmin koska hän oli minua neljä vuotta vanhempi, eikä aina halunnut hengata ”lasten” kanssa. Yhdessä kuitenkin tutkimme ja tutustuimme lähialueeseen. Seikkailu alkakoon.


Muista perheistä, jotka Unanderraan saapuivat, ne, jotka jäivät pidemmäksi aikaan perheemme ystäväpiiriin, olivat Laajoen perhe ja Lammin pariskunta. Laajoen Jaakko ja Anneli olivat kahdenkymmenenviiden vuoden ikäisiä, ja lapset Petri ja Minna, kolme- ja kaksivuotiaita. Lammin Reijo ja Helga olivat hivenen yli parikymppisiä. Muut perheet, nuoret parit, ja sinkut, asettautuivat ajan myötä eri puolille Australiaa. Vanhempani pitivät heihin yhteyttä, mutta ei läheskään niin tiiviisti kuin Laajokiin ja Lammeihin.


Vaikka olinkin Inkeroisten yhteiskoulussa ollut luokkani kolmanneksi lyhyin poika, oli Ari minua vielä paljon lyhyempi. Hän oli minuun verrattuna hivenen pullea, hänellä oli pyöreähköt kasvot, ja hänellä oli tyypillisen pohjoiseurooppalaisen vaaleat hiukset. Petri oli nuorempi versio Arista, mutta hoikempi, ja hänellä oli Aria vaaleammatkin hiukset. Laajoen lapset, Petri ja Minna, olivat myös hyvin suomalaisen lapsen näköisiä vaaleine hiuksineen. Minna etenkin oli hellyttävä pikkutyttö, johon kaikki ihastuivat, joskin hän oli melko temperamenttinen.


Hostelli loi ihan mukavat puitteet uusille maansa asukkaille. Vaikka asuintilat olivat melko pelkistetyt ja vaatimattomat, meistä pidettiin hyvää huolta. Ruokalassa saimme syödä kolme kertaa päivässä, ja ruokaa oli aina riittävästi. Eikä ruuassa ollut sinänsä mitään valittamista. Kreikkalaiset, jotka ilmeisesti tulivat köyhistä olosuhteista, kasasivat lautasensa kukkuroilleen, ennen kuin he ymmärsivät, että ruokaa kyllä riitti. Ruoka oli enimmäkseen englantilaistyyppistä. Ruoka oli erilaista kuin mihin suomessa olimme tottuneet, mutta aina jotain syötäväksi sopivaa oli tarjolla. Leipä oli aina vaaleaa paahtoleipätyyppistä vuokaleipää. Ruisleipää ei tässä maassa vielä tunnettu. Palasokeri oli myös australialaisten mielestä kummallista. Sitä ei tahtonut löytyä mistään kaupasta. Jos sitä kaupassa kysyi, niin puisteltiin päätä, tai kysyttiin, onko sinulla hevosia. Täällä ihmiset käyttivät hienoa sokeria, ja hevosille syötettiin palasokeria.


Australian maahanmuutto käytäntö oli mahdollistaa uusien tulokkaiden työllistäminen ja sopeutuminen paikalliseen elä-mäntapaan mahdollisimman nopeasti. Koska Australian valtio oli maksanut uusien tulokkaiden matkat, oli edellytyksenä, että kaikki yli kuusitoistavuotiaat miehet olivat velvoitettu ottamaan vastaan heille tarjottua työtä aiemmasta työkokemuksesta riippumatta. Vastineena heille tarjottiin hostellimajoitus, työttö-myyskorvaus jos työtä ei pystytty tarjoamaan, ja mahdollisuus englannin kielen opiskeluun.









LUKU III


Hostellin leikkikenttää peitti vihreä nurmikko. Matalaksi ajettu nurmi tuntui pehmeältä paljaiden jalkojen alla. Siellä juoksenteli eri ikäisiä lapsia, osa leikkien keinuissa ja liukumäessä, kirkuen innoissaan. He puhuivat kieltä, jota emme ymmärtäneet. Toinen päivä Australiassa oli ensimmäisen kaltainen: aurinkoinen ja lämmin.


Unanderran hostellissa asui ihmisiä lukuisista eri Euroopan maista. Siellä oli siirtolaisia muun muassa Kreikasta, Portugalista, Espanjasta, Ranskasta, Saksasta, Irlannista, Suomesta, ja Iso-Britanniasta. Ei kestänyt aikaakaan, kun tutustuimme useaan brittiläiseen lapseen, jotka olivat kanssamme samaa ikäluokkaa. Olin suomessa ollut tyttöjen suosiossa, ja sama näytti jatkuvan nyt Australiassa. Tämä tuli esiin jo pari päivää saapumisemme jälkeen. Vaikka kielimuuri oli suunnaton, pystyimme jotenkin alkeellisella englannin kielen taidollamme ja käsimerkein kommunikoimaan brittilasten kanssa. He saivat viestitettyä meille, että kolme brittityttöä tykkäsi minusta. He olivat nimeltään Susan Ferby, Kim Joyce, ja toinen Kim, jonka sukunimi ei koskaan minulle selvinnyt.


Oli mukava tutustua brittiläisiin lapsiin. Britannia oli tullut minulle tutuksi Enid Blytonin lastenkirjoista. Äiti, kansakoulun opettajana, oli kannustanut meitä lukemaan paljon, ja oli luvannut ostaa meille kaikille kolmelle haluamamme kirjan kerran kuussa. Innolla aina odotin sitä päivää, kun lähtisimme äidin kyydissä Turkian kylältä Inkeroisten kirjakauppaan. Oli kivaa ja jännittävää selata kirjoja, ja päättää minkä kirjan tällä kertaa halusin. Minulla ne olivat aina Enid Blytonin kirjoittamia. Luin läpi jokaisen Viisikko-sarjan kirjan, kuten myös Seikkailu, ja Salaisuus sarjojen.


Viisikko-sarjan Leo, Dick, Anne, ja heidän serkkunsa poikatyttö Pauli, oikealta nimeltään Paula, oli tullut tutuksi. Kuten myös Paulin koira Timmy. Alkuperäisessä englanninkielisessä versiossa nimet ovat Julian, Dick, Anne, ja George, oikeasti Georgina. Tutuiksi tulivat myös Seikkailu-sarjan Jack, Filip (Philip), Dinah, ja Anne (Lucy-Ann). Näiden lastenkirjojen kautta minulle oli muodostunut mielikuva englannin maisemista, pikkukaupungeista, maaseudusta ja nummista. Ja myös englantilaisten lapsien luonteesta Blytonin luomien hahmojen kautta. Olin lukiessani samaistunut heihin, ja halusin olla heidän kanssaan seikkailuissa mukana. Nyt minulla oli alkamassa oma seikkailu uudessa kotimaassa, ja mikäs sen mukavampaa, kun saada seikkailuun mukaan brittiläisiä lapsia.


Olin aluksi yllättynyt moisesta tyttöjen ihastumisesta, enkä tiennyt ottaako sitä tosissaan, vai olinko ymmärtänyt heidät vää-rin, mutta kyllä he kovasti halusivat roikkua seurassamme. Mutta, olihan se mieltä hivelevää, että brittitytötkin olivat minuun ihastuneet. Lähestyessäni kolmeatoista ikävuotta olin ihan kivan nä-köinen, ja tyttöjen mieleen. Minä annoin miellyttävän vaikutuksen itsestäni, ja minusta huokui iloisuutta ja eloisuutta. Olinhan minä aina ollut vilkas lapsi. Vaikka hiukseni eivät olleet skandinaavisen valkoiset, olivat ne kuitenkin mieluummin vaaleat kuin tummat. Sen aikaiseen pojan hiusten tyyliin ne ulottuivat sivuilta korvanlehden yläreunaan, ja olivat edestä melko pitkät. Ei minulla kuitenkaan mitään Beatles-pitkätukkaa ollut. Minulla oli hymykuopat, jotka näkyivät hymyillessäni, ja kuten usein mainittiin, minä hymyilin silmilläni. Tästä tytöt, sekä naiset, pitivät. Kaksi päivää Australiassa, ja jo heti kolme tyttöystävää. Elämä Australiassa vaikutti mukavalta. Uusia ystäviä tuli tuosta vain. Eipä se vilkkaalle nuorukaiselle paljoa vaatinut tutustua uusiin ikätovereihin.


Ja olinhan minä aina ollut tyttöjen suosiossa, ja vastaavasti minä pidin tytöistä. Minusta oli yhtä kiva, ellei vielä kivampi, leikkiä tyttöjen kuin poikien kanssa. Edellisenä kesänä oli sattunut aika erikoinen episodi tyttöihin liittyen. Kevät lukukauden viimeisenä päivänä siskoni koulukavereineen välitti minulle kirjeen, jonka päällä luki ”Teppo Nurmisen käteen”. Se osoittautui rakkauskirjeeksi. En ottanut sitä tosissaan, vaan ajattelin Kaarinan, Päivin, ja Anja-Liisan pilailevan kustannuksellani. Mutta myöhemmin koulupäivän päätyttyä, kun kulutin aikaani Inkeroisissa odottaen Turkian suuntaan menevää bussia, huomasin jotakin outoa. Minua seurattiin. Olin varma, että neljän tytön ja yhden pojan porukka seurasi minua. Kuljeskelin pitkin Inkeroisten pääkatua poiketen kaupoissa. Olin sen verran katsonut televisio-ohjelmia ja lukenut Ellery Queenia, että tiesin mitä tehdä. Tein tarkoituksen mukaisen harhautuksen varmistaakseni, että tämä porukka todella seurasi minua. Kun bussini tuli linja-autoasemalle, nousin siihen ja menin ikkunapenkille istumaan. Viisikko käveli bussin ohi, ja tunnistin yhden heistä. Hän oli Turkian kylän Korjalan tyttöjen serkku, josta olin kuullut, että hänkin oli ihastunut minuun. Omituinen tapahtuma. Eikä siitä mitään. Unohdin koko jutun, kun kesäloma alkoi.


Mutta pari viikkoa myöhemmin tapahtui taas jotain kummallista. Viisitoistavuotias naapurinpoika Turkialta, Rauno, joko oli jo aikamiehen mitoissa, tuli kertomaan minulle, että lähimetsässä tapahtui jotain outoa. Hän oli nähnyt joitain lapsia Turkian kyläkoululle johtavalla soratiellä, ja nähdessään hänet, he olivat jättäneet polkupyöränsä tien varteen, ja piiloutuneet metsään. Lähdimme Raunon kanssa haravoimaan metsää löytääksemme piilolaiset kysyäksemme millä asialla he olivat. Näimme heistä vain vilauksen, kun he riensivät jo polkupyörilleen, hyppäsivät pyörien selkään, ja ryhtyivät polkemaan kiivaasti, paeten paikalta. Lapsia oli useampi, ja kuulimme kun yksi tytöistä huusi, ”me tykätään sinusta Teppo Nurminen”. Ajattelin, että tämän täytyi liittyä siihen rakkauskirjeeseen.


Vahvistus tälle tapahtumaketjulle tuli pari viikkoa myöhemmin. Olin Jonssonin poikien kanssa polkupyörillä käymässä Inkeroisissa. Sieltä poispäin lähdettäessä huomasin ja tunnistin sen pojan, joka oli ollut siinä ryhmässä, joka oli minua koulun viimeisenä päivänä seurannut. En kiinnittänyt siihen sen enempää huomiota, ja jatkoimme kavereiden kanssa fillaroimista takaisin Turkialle. Poljimme Turkian kyläkoululle päin sinne johtavaa soratietä, ja jäimme läheiselle maitolaiturille hengailemaan, niin kuin usein teimme. Muutamaa minuuttia myöhemmin paikalle ilmestyi viiden lapsen ryhmä polkupyörillä. Samat lapset, jotka olivat minua muutama viikko aiemmin Inkeroisissa seuranneet.


Se poika Inkeroisissa oli tunnistanut minut, ja rientänyt kertomaan kavereilleen. Nyt he tulivat juttelemaan kanssamme, ja ilmeni, että kaksi tytöistä, sekä Korjalan Päivin serkku, oli ihastunut minuun, ja toinen heistä oli kirjoittanut sen rakkauskirjeen. He kertoivat, että sinä iltana, kun Rauno oli heidät nähnyt pari viikkoa aiemmin, he olivat luulleet Raunoa isäkseni, ja sen takia paenneet metsään. Eipä tuosta mitään näiden tyttöjen kanssa kehittynyt. Emme tämän maitolaituritapaamisen jälkeen enää toisiamme nähneet. Paitsi toisen tytöistä näin myöhemmin kesällä Korijärven uimalassa. Hän oli tytöistä se, jonka ulkonäkö ja olemus miellytti minua. Ja vielä enemmän nähtyäni hänet bikineissä Korijärvellä.


”Hän oli pikkupikku bikinissä, Juuri sellaisessa, missä Vedenneidot on yleensäkin.”


Näin Laila Kinnunen lauloi 60-luvun hitissään. Emme siellä kehdanneet edes katsoa toisiimme, saati sitten jutella, koska molempien isät sattuivat olemaan kanssamme.


Mutta olihan se kiehtovaa, että myös brittitytöt minusta tykkäsivät. Nuo ihanat Britannian edustajat, joista olin Enid Blytonin kirjojen myötä saanut positiivisen mielikuvan. Eräänä iltana meillä oli yleinen illanviettotilaisuus Unanderran hostellin ajanviete rakennuksessa. Yhtäkkiä tuli sähkökatkos, valot sammuivat ja halli pimeni. Susan Ferby seisoi vierelläni, käytti tilaisuuden hyväkseen, ja otti minua kädestä kiinni viestittäen selvästi, että hän piti minusta. Kun valot taas syttyivät, hän veti kätensä pois yhtä nopeasti, kun oli kädestäni kiinni ottanut, jottei muut näkisi meidän pitävät toisiamme kädestä. Oli kiva tunne saada vahvistus siitä, että Susan piti minusta, vaikka se olikin lasten leikkiä mikä ei sen kummempaan johtanut, eikä se tapahtunut uudelleen. Vai pelästyikö Susan pimeää ja otti sen takia minua kädestä kiinni? En halunnut ajatella, että asia olisi ollut niin. Susan oli ulkonäöltään kuten saatoin pisamakasvoisen brittitytön kuvitella. Hänellä oli ruskeat, pitkät hiukset, kapeat kasvot, ja hentoinen tytön vartalo. Aivan kuten olisin lukenut kuvausta Enid Blytonin kirjasta. En kuitenkaan ollut kovin kiinnostunut Susanista.


Kim Joyce oli eri juttu. Hänestä olin kovinkin kiinnostunut. Hän oli melko pitkä ikäisekseen, aika paljon minua pidempi, ja hänellä oli solakka vartalo. Hänellä oli vaaleat, yläselkään ulottavat hiukset, ja kauniit kasvonpiirteet. Hänen äitinsä oli pitkä, kaunis, ja näyttävä nainen. Olin varma, että Kimistä kasvaisi yhtä kaunis, naisellinen ilmestys. Olin ihastunut Kimiin.


Hostellin parakkimaiset rakennukset olivat rossipohjaisia, ja johtuen maan kaltevuudesta, alapohjan alustila oli paikoin yli metrin korkea. Lapset saattoivat siellä joskus leikkiä, tai suojautua sateelta. Kerran kun olimme rakennuksen alla sateensuojassa, istuin laudasta tehdylle kapealle penkille Kimin viereen. Kaksitoistavuotiaana en osannut vielä ujostella tyttöjen kanssa, joten kun tilaisuus tuli, kiedoin käsivarteni Kimin ympärille. Hän ei tuntunut vastustavan, vaan käpertyi minuun kiinni vielä tiiviimmin. Olin iloinen.


”Pääsi rinnalein painuu, suo sen viipyä kauan.


Tahdon olla näin, kauan, vaikka ainiaan.”


Näin lauloi Kirka vuoden 1969 levytyksessään Paul Ankan vuonna 1960 julkaisemassa hitissä ”Put Your Head on my Shoulder”.


Olihan tuo ihana hetki, kun Kim päänsä vasteeni painoi. Sen enempää tästä ei kuitenkaan Kimin kanssa kehittynyt, johtuen monestakin syystä. Ensimmäinen syy oli minun turhamaisuuteni omaa ulkonäköäni kohden. Vaikka hiukseni eivät olleet pitkät, ehkä ne olivat pidemmät kuin useimmilla ikäisilläni lapsilla. Suomessa hiukset leikattiin niin kuin minulla, siten, että ne ulottuivat korviin asti. Olin myös turhamainen hörökorvieni suhteen, jota Olavi vielä provosoi härnätäkseen minua, ja korviin ulottavat hiukset peittivät tuon valuvirheen.


Isäni mielestä hiukseni olivat liian pitkät, ja niin hän passitti minut parturille. Parturina toimi hostellissa asuva ranskalaismies. Minun näkökulmastani hiusteen leikkuusta tuli täysi katastrofi. Leikkuutyyli oli niin sanottu ”short back and sides”, eli lyhyt takaa ja sivuilta. Olin täysin murtunut nähtyäni lopputuloksen. Mielialaani ei yhtään parantanut Petrin irvokas nauru nähdessänsä uuden hiustyylini. Tulin entistä turhamaisemmaksi ulkonäöstäni ja hiuksistani. Petrin reaktio todisti minulle sen mitä olin itsekin ajatellut: näytin aivan typerältä. En halunnut kenenkään näkevän minua tällaisena, en ainakaan tyttöjen. En tiedä sanoa oliko hiuksillani mitään tekemistä sille, tykkäsivätkö tytöt minusta vai eivät, mutta se oli sisälläni vellova voimakas mielikuva. Tein kaikkeni välttääkseni näkemästä brittityttöjä, ja muitakin lapsia. Jonkin aikaa, mutta eihän sitä voinut loputtomiin muita vältellä. Ehkä onnistuin vain viestittämään heille sen, etten heistä enää välittä-nyt, enkä halunnut jatkaa ystävyyttä heidän kanssaan. Tämä ei voinut olla kauempana totuudesta.


Toinen syy minkä takia enempää edistystä Kimin kanssa ei tapahtunut, oli se, että pienen välikohtauksen takia emme enää brittilasten kanssa hengailleet. Kolmas, ja suurin syy, oli se, että Joycen perhe muutti pois hostellista, enkä enää sen jälkeen Kimiä nähnyt. Siirtolaishostellin tarkoitus oli tarjota väliaikaista majoitusta maahanmuuttajille. Tarkoitus oli, että he löytäisivät vakituisen asuinpaikan mahdollisimman nopeasti. Siten, hostellissa perheitä tuli ja meni. Jotkut löysivät vakituisen asunnon nopeasti, toiset taas saattoivat asua hostellissa pidempään. Jopa vuosia. Olin harmissani siitä, että tuttavuuteni Kimiin jäi niin lyhyeen. Olisin sunnattomasti nauttinut siitä, jos Kimistä olisi tullut minun lapsuuteni sydänystävä.









LUKU IV


Ei siinä pitkään mennyt, kun ryhdyimme tutkimaan uuden asuinpaikkamme lähialueita. Niiltä osin mitkä olivat kävelymatkan päässä. Seikkailemaanhan tänne oli tultu. Ensimmäinen tutkimuksen kohde oli tietysti hostellin leikkikenttä, missä oli kaikenlaisia mielenkiintoisia kiipeilytelineitä, liukumäki, ja erilaisia muita vempaimia. Sieltä näkyi yksi tyhjä rakennus, joka oli ollut osa vanhaa hostellia, joka oli muilta osin purettu. Ja tottahan toki meitä kiinnosti tietää mitä rakennuksen sisällä oli, joten seuraavaksi säntäsimme sinne. Emme sieltä mitään aarteita löytäneet, mutta ainahan se oli kiva paikkoja tutkia. Hostellin vanhan rakennuksen takana oli pari puutonta mäen nyppylää. Maasto oli kumpuilevaa, ja sitä peitti ruskeankeltainen polvenkorkuinen kuiva heinikko. Toisen nyppylän päällä oli puiden ympäröimä autiotalo. Ei kun sinne kurkkimaan, jos vaikka tekisimme jotain löytöjä. Kävimme siellä muutaman kerran, vaikka sieltäkään ei mitään sen kummempaa löytynyt. Emme uskaltaneet murtautua talon sisään, vaan tutkimme lähinnä talon pihapiiriä. Joitain tyhjiä pulloja löysimme, jotka hyödynsimme lähikaupassa saaden hieman taskurahaa pullojen palautuksesta.


Seuraavat tutkimusmatkat teimme kävelemällä Five Islands Roadia pitkin Cringilaan, jonne oli matkaan noin kilometri. Pienellä viikkorahoista kertyneillä rahoilla, ja siitä mitä saimme tyhjistä pulloista, ostimme limsaa ja makeisia. Kerran kun tepastelimme Cringilan katuja, eräs mies pysäytti meidät, ja rupesi kuulustelemaan meitä. Vaikka emme osanneet englantia, ymmärsimme kuitenkin, että hän tiedusteli minkä takia emme olleet koulussa. Oli marraskuinen arkipäivä ja koulupäivä. Olavi osasi jotenkin selittää, että olimme vasta saapuneet Australiaan, ja meidän ei tarvinnut vielä tällä lukukaudella kouluun mennä. Mies uskoi meitä, sillä olihan se ilmiselvää, että emme englantia osanneet.


Koulujen lukuvuosi päättyi muutamaa päivää ennen joulua, ja siihen oli aikaa enää jokunen viikko. Meidän ei tarvinnut koulua aloittaa kuin vasta seuraavan lukuvuoden alettua tammi-/helmikuun vaihteessa. Tämä oli meille mieluisaa. Ensimmäinen kesä oli meille kiva. Olimme suomessa viettäneet kolmen kuukauden kesäloman, ja sitten käyneet koulua pari kuukautta, ennen Australiaan lähtöä. Ja nyt meillä oli toinen kahden ja puolen kuukauden kesäloma heti perään. Hoi, laari-laari-laa. Mieleen tuli Lasse Mårtensonin sävelmä ”Laiskotellen”. Meillä oli koko Australian koululaisten kesäloma aikaa ”kuljeskella omia teitä, keventyneitä, pidentyneitä, aivan minne vain.”


Vain muutama päivä saapumisemme jälkeen isä kävi ostamassa auton. Se oli muutaman vuoden vanha, 1962 vuosimallia oleva Holden EK farmarimalli, automaattivaihteistolla. Auto oli vaalean harmaa väriltään, katon ollessa tummempi harmaa sävytykseltään. Eihän se ulkomuodoltaan vetänyt vertoja Chrysler Valiantille, joka oli ajoneuvonamme suomessa. Mutta auto toimi hyvin, ja sillä pääsi tekemään retkiä pidemmälle kuin vain lähiympäristöön. Holden oli australialainen automerkki ja Australian ylpeys. Todellisuudessa Holden-merkki kuului amerikkalaisen General Motorsin alaisuuteen, mutta eivätpä Aussit sitä noteeranneet. Toki Holden oli täysin Australiassa valmistettu, ja autotehtaita oli kaikissa osavaltioissa. Holden dominoi Australian automarkkinoita, ja oli maan suosituin automerkki. Tai ”holheeni” niin kuin suomalaiset sen väänsivät. Ford ja Chrysler olivat myös suosittuja automerkkejä, ja täällä näkyi enemmän Amerikan rautoja kuin suomessa.


Nyt kun meillä oli auto, jolla liikkua, pääsimme tutustumaan uuteen paikkakuntaamme paremmin. Kävimme tutustumassa Wollongongin keskustaan, ja kävimme suuressa Westfield ostoskeskuksessa, joka sijaitsi Fig Treessä. Eihän näin suuria kauppakeskuksia löytynyt suomesta muualta kuin Helsingistä. Kouvolaan muutama vuosi aiemmin rakennettu Supermarket jäi näihin verrattuna pikkukaupaksi. Katsastimme muutaman Wollongongia ympäröivistä lukuisista hiekkarannoista kaupungin keskustan pohjoispuolella. Hiekkarannat olivat upeita. Hankien, ja korkeiden nietoksien sijaan, jalkojen alla oli pehmeää, kultaista hiekkaa, ja valtameren korkeat laineet houkuttelivat uimarit ja lainelautailijat laskettelemaan niillä kohti rantaa. Tämähän oli kuin paratiisisaari.


Wollongongin eteläpuolelle teimme retkiä rannikkoa pitkin Illawarrasta Shellharbouriin, ja sieltä länsipuolitse takaisin Albion Parkin ja Kanahookan kautta. Albion Parkissa pysähdyimme paikalliseen pubiin, public house. Isä kävi australialaiseen tapaan hakemassa oluen itselleen ja virvokejuomia meille lapsille. Juomat saimme juoda autossa, ja sen jälkeen lasit jätettiin niille tarkoitetulle pöydälle pubin ulkopuolella. Public houset olivat vielä siihen aikaan vain miesten valtakuntaa, ei naisille tai lapsiperheille tarkoitettuja. Naisille oli omat lounget pubien yhteydessä. Naiset eivät saaneet itse hakea juomia pubin puolelta vaan mukana olleen miesseuralaisen piti ne hakea. Naisten ei ollut sopivaa yksin käydä näissä paikoissa sen ajan käsitysten mukaan.


Retkeilimme myös Mount Keiran ja Mount Kemblan näköalapaikoille ihailemaan fantastisia maisemia. Loistelias näkymä Wollongongin esikaupunkialueen yli rannikolle, jota hiveli lukuisat kullankeltaiset hiekkarannat, ei jättänyt ketään kylmäksi. Aivan kuten lentokoneen ikkunasta haltioissani maisemia katsellen, näkymä oli aivan huikea korkealta katseltuna. Olin mykistynyt tuosta kauniista, mieleenpainuvasta maisemasta. Kaikki vaikutti olevan niin kaunista ja mahtavaa. Upea kaupunki uudelle elä-mälle. Ei moitteen sijaa.


Wollongongin kaupungin keskusta levittäytyi Crown Street Mallin alueelle, jota ympäröi Market Street, Corrimal Street, Burelli Street, sekä rautatielinja. Siellä sijaitsi tavarataloja, erikoisliikkeitä, toimistorakennuksia ja tapahtumapaikkoja, jopa jäähalli. Keskustasta itään sijaitsi Flagstaff Point, nurmipäällysteinen kallioinen niemi, jota reunusti meren puolella syöpyneet jyrkänteet. Niemellä sijaitsee historiallinen linnake, muutama restauroitu tykki, Smiths Hill Fortissa and Flagstaff Hill Fortissa, ja kaksi majakkaa, jotka olivat hyvin tyypillisiä Australian itärannikolla. Majakoista vanhempi, Wollongong Breakwater Lighthouse, joka sijaitsi sataman suulla, oli rakennettu vuonna 1871, ja siitä oli tullut Wollongongin symboli.

